CELEX: 31983R3149
Language: el
Date: 1983-11-04 00:00:00
Title: Κανονισμός (ΕΟΚ) αριθ. 3149/83 του Συμβουλίου της 4ης Νοεμβρίου 1983 για τη διεξαγωγή έρευνας σχετικά με το κόστος του εργατικού δυναμικού στη βιομηχανία, στο χονδρικό και λιανικό εμπόριο, στις τράπεζες και στις ασφαλιστικές εταιρείες

Avis juridique important

|

31983R3149

Κανονισμός (ΕΟΚ) αριθ. 3149/83 του Συμβουλίου της 4ης Νοεμβρίου 1983 για τη διεξαγωγή έρευνας σχετικά με το κόστος του εργατικού δυναμικού στη βιομηχανία, στο χονδρικό και λιανικό εμπόριο, στις τράπεζες και στις ασφαλιστικές εταιρείες  

Επίσημη Εφημερίδα αριθ. L 309 της 10/11/1983 σ. 0002 - 0003

***** ΚΑΝΟΝΙΣΜΟΣ (ΕΟΚ) αριθ. 3149/83 ΤΟΥ ΣΥΜΒΟΥΛΙΟΥ  της 4ης Νοεμβρίου 1983  για τη διεξαγωγή έρευνας σχετικά με το κόστος του εργατικού δυναμικού στη βιομηχανία, στο χονδρικό και λιανικό εμπόριο, στις τράπεζες και στις ασφαλιστικές εταιρείες  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 213,  το σχέδιο κανονισμού που υποβλήθηκε από την Επιτροπή,  Εκτιμώντας:  ότι, για την εκπλήρωση των καθηκόντων που της έχουν ανατεθεί από τη συνθήκη, και ιδίως στα άρθρα 2, 3, 117, 118, 120 και 122, η Επιτροπή πρέπει να γνωρίζει την κατάσταση και την εξέλιξη του κόστους του εργατικού δυναμικού και του εισοδήματος των εργαζομένων στα κράτη μέλη της Κοινότητας·  ότι οι διαθέσιμες στατιστικές πληροφορίες σε κάθε κράτος μέλος δεν επιτρέπουν ορθές συγκρίσεις, λόγω κυρίως των αποκλίσεων που υπάρχουν μεταξύ των νομοθεσιών, των κανονιστικών ρυθμίσεων και της διοικητικής πρακτικής των κρατών μελών και ότι, συνεπώς, η διεξαγωγή των ερευνών και η επεξεργασία των στοιχείων πρέπει να βασίζονται σε ενιαίους ορισμούς και σε κοινές μεθόδους·  ότι η καλύτερη μέθοδος για να γίνει γνωστό το επίπεδο, η σύνθεση και η εξέλιξη τόσο του κόστους του εργατικού δυναμικού όσο και του εισοδήματος των εργαζομένων συνίσταται στη διεξαγωγή ειδικών κοινοτικών ερευνών, όπως συνέβη για τελευταία φορά το 1982 κατ' εφαρμογή του κανονισμού (ΕΟΚ) αριθ. 1596/81 (1), με βάση τα σχετικά λογιστικά στοιχεία του έτους 1981·  ότι, λόγω των σημαντικών μεταβολών που υπεισέρχονται ως προς το ύψος και τη διάρθρωση των δαπανών των επιχειρήσεων για μισθούς και ημερομίσθια, καθώς και για τις σχετικές εργοδοτικές εισφορές, και προκειμένου να ενημερωθούν τα αποτελέσματα της προηγούμενης έρευνας, ενδείκνυται η διεξαγωγή νέας έρευνας με βάση τα λογιστικά στοιχεία του έτους 1984 για τη βιομηχανία, το εμπόριο, τις τράπεζες και τις ασφαλιστικές εταιρείες·  ότι, λόγω της έκτασης της έρευνας και προκειμένου να μειωθεί η επιβάρυνση των επιχειρήσεων και των προϋπολογισμών των Ευρωπαϊκών Κοινοτήτων και των κρατών μελών, είναι απαραίτητο να λαμβάνονται οι απαιτούμενες πληροφορίες με τη μέθοδο της δειγματοληψίας,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Στα πλαίσια των περιοδικών ερευνών της για το κόστος του εργατικού δυναμικού και για το εισόδημα των εργαζομένων, η Επιτροπή, κατά το 1985, με βάση τα σχετικά λογιστικά στοιχεία του έτους 1984 διεξάγει έρευνα για το κόστος του εργατικού δυναμικού (εργάτες και υπάλληλοι) στη βιομηχανία, στο χονδρικό και λιανικό εμπόριο, στις τράπεζες και στις ασφαλιστικές εταιρείες.  Άρθρο 2  Η έρευνα καλύπτει τις επιχειρήσεις ή τις εγκαταστάσεις που απασχολούν τουλάχιστον δέκα άτομα και των οποίων οι δραστηριότητες καθορίζονται στα τμήματα 1, 2, 3, 4, 5 και στις κλάσεις 61, 64/65, 81 και 82 της γενικής ονοματολογίας των οικονομικών δραστηριοτήτων στις Ευρωπαϊκές Κοινότητες (NACE), εξαιρουμένων των ομάδων 651, 652 και 811.  Η έρευνα διεξάγεται με τη μέθοδο της δειγματοληψίας.  Άρθρο 3  Οι εργοδότες των επιχειρήσεων ή των εγκαταστάσεων που περιλαμβάνονται στο δείγμα είναι υποχρεωμένοι να παράσχουν τα αναγκαία στοιχεία για τον προσδιορισμό του κόστους του εργατικού δυναμικού (εργάτες και υπάλληλοι) με βάση τα λογιστικά στοιχεία του ημερολογιακού έτους 1984 σύμφωνα με τους όρους που αναφέρονται κατωτέρω.  Άρθρο 4  Η έρευνα καλύπτει:  α) τις δαπάνες μισθοδοσίας, συμπεριλαμβανομένων των πριμοδοτήσεων και των επιδομάτων, καθώς και τις σχετικές επιβαρύνσεις, κυρίως τις εργοδοτικές εισφορές κοινωνικής ασφαλίσεως και επικουρικών συστημάτων καθώς και τις λοιπές κοινωνικές παροχές, συμπεριλαμβανομένων των επιβαρύνσεων για την επαγγελματική επιμόρφωση των εργαζομένων καθώς και των φόρων ή των επιδοτήσεων που έχουν άμεση σχέση με το κόστος του εργατικού δυναμικού·  β) τον αριθμό των εργαζομένων που απασχολούνται στις επιχειρήσεις ή στις εγκαταστάσεις·  γ) τον αριθμό των ωρών εργασίας.  Άρθρο 5  Οι πληροφορίες συγκεντρώνονται από τις στατιστικές υπηρεσίες των κρατών μελών βάσει ερωτηματολογίου που καταρτίζει η Επιτροπή σε συνεργασία με τις υπηρεσίες αυτές.  Η Επιτροπή καθορίζει, σε συνεργασία με αυτές τις υπηρεσίες, τις τεχνικές λεπτομέρειες της έρευνας. Επιπλέον, ορίζει, με τον ίδιο τρόπο, τις ημερομηνίες ενάρξεως και λήξεως της έρευνας καθώς και την προθεσμία απαντήσεως στα ερωτηματολόγια.  Τα πρόσωπα που οφείλουν να δώσουν τις πληροφορίες πρέπει να απαντήσουν στα ερωτηματολόγια με ειλικρίνεια, πληρότητα και μέσα στις καθορισμένες προθεσμίες.  Άρθρο 6  Οι στατιστικές υπηρεσίες των κρατών μελών προβαίνουν στην ανάλυση των απαντήσεων στα ερωτηματολόγια. Γνωστοποιούν στην Επιτροπή τα αποτελέσματα της έρευνας, εξαιρουμένων των ατομικών πληροφοριών, σύμφωνα με το πρόγραμμα επεξεργασίας που καθορίζει η Επιτροπή· τα αποτελέσματα κατανέμονται κατά κλάδους δραστηριότητας, και, ενδεχομένως, κατά περιφέρειες και κατά τάξεις μεγέθους των επιχειρήσεων ή των εγκαταστάσεων.  Άρθρο 7  Οι ατομικές πληροφορίες που παρέχονται στα πλαίσια της έρευνας χρησιμοποιούνται μόνο για στατιστικούς σκοπούς. Απαγορεύεται η χρησιμοποίησή τους για άλλους σκοπούς, ιδίως φορολογικούς, όπως και η κοινοποίησή τους σε τρίτους.  Τα κράτη μέλη λαμβάνουν τα κατάλληλα μέτρα για κάθε παραβίαση:  α) της υποχρεώσεως παροχής των πληροφοριών που αναφέρονται στο άρθρο 3·  β) της υποχρεώσεως τηρήσεως της εμπιστευτικότητας των πληροφοριών σύμφωνα με τις διατάξεις του πρώτου εδαφίου.  Άρθρο 8  Τα κράτη μέλη εισπράττουν για τη διεξαγωγή της έρευνας κατ' αποκοπή ποσό ίσο με 12 ECU ανά ερωτώμενη μονάδα. Το ποσό αυτό καταλογίζεται στις πιστώσεις που προβλέπονται για το σκοπό αυτό στον προϋπολογισμό των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 4 Νοεμβρίου 1983.  Για το Συμβούλιο  Ο Πρόεδρος  Κ. ΒΑΪΤΣΟΣ  (1) ΕΕ αριθ. L 159 της 17. 6. 1981, σ. 1.